ইস্লামিক হেরিতেজ : প্রমোতিং অন্দর্সতেন্দিং এন্দ মোদরেসন্দা পাংথোকপা কনফরেন্সতা পীখিবা প্রধান মন্ত্রীগী ৱারোল

য়োর মেজেস্তী, জোর্দানগী নিংথৌ শ্রী অব্দুল্লা ইব্র অল হুসেন, এক্সিলেন্সীশিং, শরুক য়াবীরিবা ধর্মগী মকোক থোংবশিং অমসুং শক্নাইরবা লুচিংবশিং, লেংবীরক্লিবা পুম্নমকপু, ঙসি জোর্দানগী নিংথৌনা ভারতকী অখন্নবা ধর্মগী মকোক থোংবা অমসুং শক্নাইরবা লুচিংবশিংগী মীফম অসিদা শরুক য়াবীরিবা অসি ঐহাক্কীদমক হরাওনীংঙাই অমসুং চাউথোকচনীংঙাইনি । ইস্লামগী অশেংবা মশক অদু শেমগৎপদা অদোমগী থৌদাং অদুশু হায়রুবদা কান্নদে, মদু পুম্নমক্না খঙই । য়োর হাইনেস, হৌজিক খন্নখিবা প্রিন্স ঘাজিগী লাইরিক অদুশু জোর্দান্দা অদোম্না হোৎনরিবশিং অদুগী মহৈনি । থিজিনবা পাম্বা কাংবুদদি ইস্লামবু মশক খঙবদা মদুনা চাউনা মতেং ওইরগনি অমসুং মালেম পুম্বগী নহাশিংনা মদু পাগনি হায়বা ঐহাক থাজৈ । য়োর মেজেস্তী, অদোমগী পোক্নফম লমদম অমদি ঐখোয়গী মরূপ ওইরিবা লৈবাক জোর্দান অসি পুৱারিগী লাইরিকশিং অমসুং ধর্মগী ৱারিশিংদা মুৎনাইদবা মমিং অমা ওইরি । জোর্দানগুম্লবা শেংলবা মফম অমদগী খুদাগী পাউমী পৈগম্বরশিং অমসুং সন্তশিংগী খোঞ্জেলতনা মালেম পুম্বা নিনখি । য়োর মেজেস্তী, অদোম ইশামক স্কোলর অমনি অমসুং ভারতকী মরমদা মমুৎ তানা খঙবীরিবনি । অদোম্না খঙবীরিবা অদুনি মালেমদা লৈরিবা চাউর চাউরবা ধর্ম পুম্নমক ভারত্তা মপুং ফাখিবা ঙাক্তনি । মদুনা চহি লিশিং অমা চামঙা মমাংগী ভগবান বুদ্ধ ওইগেরা নত্রগা হৌখিবা চহিচাগী মহাত্মা গান্ধী ওইগেরা । ইং তপ্পা অমসুং নুংশিবগী ওইবা পাউজেলগী নুংশিরবা মনম অদু ভারতকী লৈকোলদগী মালেমগী মফম পুম্নমক্তা য়েনখি । মফম অসিগী পাউজেলগী মঙাল অদুনা চহি চা কয়াদগী অচুম্বা লম্বী অদু তাকপীরি । য়োর মেজেস্তী, ভারতকী কোনুং দিল্লি অসি অরিবা মতমগী ইন্দ্রপ্রস্থনি । মফম অসি সুফিয়ানা কলামশিংগী পোক্নফম লমদমশু ওইরি । ঙাইহাক্কী মমাংদা শক্ন-শোন্নখিবা য়াম্না মশক নাইরবা সুফি সন্ত হজরত নিজামুদ্দীন ঔলিয়া, মহাক্কী দরগাহ অসি মফম অসিদগী পংলাপ লাপ্তনা লৈরে । দিল্লীগী মমিং অসি দেহলীজ হায়বা ৱাহৈ অসিদগী থোনখিবনি । গঙ্গা-জমুনা ইচেল অনিগী অসিগুম্লবা দেহলীজ অসি ভারতকী গঙ্গা-জমুনা অপুনবগী সংস্কৃতিগী চংফম থোংনি । মফম অসিদগী ভারতকী অরিবা শক্তম অমসুং সুফিশিংগী মীনুংশি অমসুং মীওইবা জাতীগী ওইবা অপুনবা চৎন-লোনচৎ অদুনা অমত্তা ওইবগী পাউজেল পীখি । য়োর মেজেস্তী, হৌজিক ভরত্তা মচুনা থল্লবা হোলীগী কুমহৈ পাংথোক্লি । নুমীৎ খরনিগী মমাংদা বৌদ্ধগী অনৌবা চহি হৌখ্রে। থা অসিগী লোইশিল্লকপদা গুদ ফ্রাইদে অমসুং হপ্তা খরগী মতুং লৈবাক পুম্বনা বুদ্ধ জয়েন্তী পাংথোক্লগনি । মদুগী মতুং মতম খরা লৈরগা শেংলবা রামজান থা লাক্লগনি, মদুগী লোইশিল্লকপদা ইদ-উল-ফিতরনা ঐখোয়দা কৎথোকপা অমসুং কোওর্দিনেসন অদু নিংশিংহল্লগনি। মরূপশিং, মালেমগী খ্বাইদগী চাউবা লোকতন্ত্র ভারত্তা দেমোক্রেসি অসি রাজনিতীগী ওইবা এরেঞ্জমেন্ত অদু নত্তে। ভারতকী দেমোক্রেসী অসি ঐখোয়গী চহি কয়া শুরবা প্লুরেলিতীগী সেলেব্রেসন অমনি । মসি অদুগুম্লবা শক্তি অমনি মদুগী থৌনা অদুদা ভারত মচা পুম্নমক্কী পুক্নিংদা হৌখ্রবশিং অদুগীদমক চাউথোকচবা, হৌজিক-হৌজিক্কী ওইনা থাজবা অমসুং তুংদা ওইরক্কদবদা থাজবা থম্বনি। মরূপশিং, মখোয়না লেপ্লি হায়না ফোংদোক্লিবা মীওই কাংলুপ অদুদা অৱাবা তাই হায়বা মীওইবা জাতীগী মায়োক্তা মীনুংশি য়াওদবা লান্দারিবা মখোয়শিং অদুনা খঙবা ঙমদ্রে। আতঙ্কবাদ, অমসুং উগ্রবাদকী মায়োক্তা, রেদিকেলাইজেসনগী মায়োক্তা চংশিল্লিবা খোংজং অসি কনাগুম্বা কাংলুপ অমগী মায়োক্তা নত্তে। ঐখোয়গী নহাশিংবু লান্না লমজিংদুনা মরাল লৈজদবা কয়াদা ওৎ নৈনবা ইন্সিল্লিবা অদুগুম্লবা ৱাখল্লোনশিং অদুগী মায়োক্তনি। য়োর মেজেস্তী, ভারত্তা ঐখোয়না হোৎনরিবা অসি ময়াম পুন্না চাউখৎমিন্ননবা ময়াম পুন্না চৎমিন্ননবনি। মরমদি লৈবাক অমগী মরাইবক অসি শহর খুদিংমক চাউখৎপগা মরি লৈনৈ। মরমদি লৈবাক অমা নুঙাই-য়াইফবা হায়বসি মীপুম খুদিংমক নুঙাই-য়াইফবনি। য়োর মেজেস্তী, অদোমগী মিৎয়েংখাদা লৌখৎলিবা খোংথাং অসিনা শারমচৎকী মৈ অদু লাকশিনবদা মতেং য়াম্না ওইরগনি। ঐখোয়গীদমক্তা হরাওনীংঙাই ৱাফম্নি মদুদি অমন দিক্লারেসন্দা খুৎয়েক পীখিবা অদুগুম্লবা ভারত মচা অনি অদু হৌজিক ঐখোয়গী ইরক্তা শরুক য়ারি। অদোমগুম্লবা শক্তি লৈবা লুচিংবশিংগা লোইননা, জোর্দানগুম্বা মরূপশিংগা লোইননা অমসুং কাংলুপ খুদিংমক্কা লোইননা, ধর্মশিংগী লুচিংবশিংগী মতেংনা মীওইবা জাতিবু লমজিং-লমতাক্কদবা এৱার্নেস পুরক্নবা ঐখোয়না হোৎনরি। ঐখোয়না হোৎনরিবশিং অসিদা অদোম্না শরুক য়াবীরিবা অসিনা অহেনবা থৌনা ফংলগনি। দে-রেদিকেলাইজেসন্দা অদোম্না পাংথোক্লিবা থবক, হোৎনরিবা মওং মতৌ অদুদা ভারতনা অদোমগা লোইননা পুন্না চৎমিন্নবা পামগনি। ভারতকী ওলেমা, ধর্মগী মরমদা খঙ-হৈরবা অমসুং লুচিংবা লিশিং হেনবনা ৱাফম অসি অশেংবনি তাক্নবা মফম অসিদা তিল্লরি। অদোমগী ৱাখল্লোন অদু তাবা ফংজনবগীশু মখোয়না শরুক য়াররি। মরমদি অদোমগী পাউতাক অদুনা ঐখোয়দা থৌনা ফংলগনি, অমসুং লম্বী ফংলগনি। অদোম্বু মফম অসিদা লাকপিনবা হায়জরুবদা য়াবিরকপগীদমক্তা অদুম্বু হায়নীংঙাই লৈতনা থাগৎচরি। হজরৎ, মীফম অসিদা শরুক য়াবীবগীদমক ঐহাক্না অদোম্বু হায়নীংঙাই লৈতনা থাগৎচরি। হন্না হন্না থাগৎচরি।